
[bookmark: TextBodyBegin]Europos Parlamentas,
–	atsižvelgdamas į 2024 m. spalio 10 d. Budapešto sostinės apygardos teismo pateiktą prašymą dėl Ilarios Salis imuniteto atšaukimo ryšium su tame teisme pradėtu baudžiamuoju procesu, paskelbtą 2024 m. spalio 22 d. Parlamente,
–	2025 m. vasario 13 d. išklausęs Ilarios Salis paaiškinimų ir atsižvelgdamas į jos pateiktus dokumentus, kaip nurodyta Darbo tvarkos taisyklių 9 straipsnio 6 dalyje, 
–	atsižvelgdamas į Budapešto sostinės apygardos teismo pateiktą papildomą informaciją,
–	atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
–	atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d., 2019 m. gruodžio 19 d. ir 2023 m. liepos 5 d. sprendimus[footnoteRef:1], [1:  	2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23; 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115; 2023 m. liepos 5 d. Bendrojo Teismo sprendimas Puigdemont i Casamajó ir kt. / Parlamentas, T-272/21, ECLI:EU:T:2023:373.] 

–	atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
–	atsižvelgdamas į Teisės reikalų komiteto pranešimą (A10-0183/2025),
A.	kadangi 2024 m. spalio 10 d. Budapešto sostinės apygardos teismas pateikė prašymą atšaukti Italijoje išrinktos Europos Parlamento narės Ilarios Salis imunitetą ryšium su tame teisme pradėtu baudžiamuoju procesu;
B.	kadangi prašyme nurodyta, kad Vokietijoje suburto susivienijimo nariai 2022 metais nusprendė Budapešte surengti koordinuotus smurtinius išpuolius prieš kraštutinei dešiniajai prijaučiančius asmenis arba neidentifikuotus asmenis, kurie tokiais laikomi ar įtariami, ir suplanavo tuos išpuolius surengti 2023 m. vasario 11 d., kurią minima vadinamoji Garbės diena – kasmetinis renginys, skirtas paminėti apgultos nacių kariuomenės mėginimą pralaužti apgultį 1945 metais, į kurį taip pat susirenka Europos neonaciai, ir kelias dienas prieš tai bei po to; kadangi prašyme nurodyta, kad Ilaria Salis atvyko į Vengriją dalyvauti tuose koordinuotuose išpuoliuose ir 2023 m. vasario 10 ir 11 d. juose dalyvavo; kadangi buvo gauta pranešimų apie vadinamąją Garbės dieną minėjusių asmenų sukeltus kivirčus ir smurtinius incidentus; kadangi Budapešto sostinės apygardos teismas nurodė, kad jam vis dėlto nėra žinoma apie kokius nors smurtinius veiksmus, kuriuos būtų įvykdęs kuris nors 2023 metų vadinamosios Garbės dienos minėjimo dalyvis ir dėl kurių būtų buvę imtasi kokių nors veiksmų prieš tokį dalyvį, išskyrus Ilarią Salis ir kitus du kaltinamuosius šioje byloje;
C.	kadangi prašyme nurodyta, kad vienai iš trijų kaltinamųjų byloje Ilariai Salis buvo pareikšti kaltinimai padarius 2012 m. įstatymo Nr. C dėl Vengrijos baudžiamojo kodekso 164 straipsnio 1 dalies pažeidimą, t. y. tris pasikėsinimus padaryti gyvybei pavojingą kūno sužalojimą, kaip numatyta Baudžiamojo kodekso 164 straipsnio 8 dalies pirmojoje dalyje, kuriuos ji įvykdė veikdama nusikalstamame susivienijime dviem atvejais kaip bendrininkė (bendravykdė) ir vieną kartą kaip padėjėja; kadangi dėl to Ilarios Salis galimai padarytos veikos pagal Vengrijos baudžiamąjį kodeksą laikomos nusikalstamomis veikomis;
D.	kadangi 2024 m. birželio mėn. vykusiuose Europos Parlamento rinkimuose Ilaria Salis buvo išrinkta Parlamento nare;
E.	kadangi galimos nusikalstamos veikos nelaikytinos Ilaria Salis pareikšta nuomone ar balsavimu jai vykdant savo pareigas, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje, ir vėlesnis prašymas atšaukti Ilarios Salis imunitetą nėra susijęs su tokia nuomone ar tokiu balsavimu;
F.	kadangi Protokolo Nr. 7 dėl Europos Sąjungos privilegijų ir imunitetų 9 straipsnio pirmoje pastraipoje nustatyta, kad Europos Parlamento nariai savo valstybės narės teritorijoje naudojasi imunitetais, kurie toje valstybėje narėje yra suteikiami parlamento nariams, o visų kitų valstybių narių teritorijose – imunitetu nuo bet kokios sulaikymo priemonės ir patraukimo atsakomybėn;
G.	kadangi Parlamento darbo tvarkos taisyklių 5 straipsnio 2 dalyje numatyta, kad Parlamento nario imunitetas yra ne jo asmeninė privilegija, bet viso Europos Parlamento ir jo narių nepriklausomumo garantija;
H.	kadangi iš Europos Sąjungos Teisingumo Teismo praktikos matyti, kad Parlamentas turi labai plačią „diskreciją priimti teigiamą ar neigiamą sprendimą dėl prašymo atšaukti [...] imunitetą, dėl tokio sprendimo politinio pobūdžio“[footnoteRef:2]; [2:  	2013 m. sausio 17 d. Bendrojo Teismo sprendimo Gollnisch / Parlamentas, T-346/11 ir T-347/11, ECLI:EU:T:2013:23, 59 punktas ir jame nurodyta jurisprudencija.] 

I.	kadangi Parlamentas, naudodamasis šia plačia diskrecija, šiuo konkrečiu atveju nustatė, kad Ilariai Salis dėl jos vykstančiame baudžiamajame procese buvo taikomos griežtos sulaikymo sąlygos ir priemonės; kadangi panašu, kad Budapešto sostinės apygardos teismui nėra žinoma apie kokius nors kurio nors kito dalyvio, visų pirma 2023 metais vadinamosios Garbės dienos minėjimo dalyvio, padarytus smurtinius veiksmus, dėl kurių jo atžvilgiu būtų buvę imtasi kokių nors veiksmų; kadangi dėl to kilo abejonių, kurių gauta informacija negalėjo išsklaidyti; kadangi dėl to panašu, kad pagrindinis proceso ir iš jo sekančio prašymo tikslas yra nutildyti Ilarią Salis atsižvelgiant į jos ilgametes politines pažiūras ir aktyvumą, visų pirma priešinantis kasmetiniam neonacių minėjimui, kurį leidžiama rengti Budapešte, kurie taip pat yra jos, kaip Europos Parlamento narės, dalyvavimo ir politinės veiklos pagrindas;
J.	kadangi dėl to šiuo atveju galima daryti prielaidą, jog esama fumus persecutionis, t. y. konkrečių įrodymų[footnoteRef:3], iš kurių matyti, kad šis procesas buvo pradėtas siekiant pakenkti Ilarios Salis, kaip Europos Parlamento narės, politinei veiklai; [3:  	2020 m. rugsėjo 17 d. Teisingumo Teismo sprendimo Troszczynski / Parlamentas, C-12/19 P, ECLI:EU:C:2020:725, 26 punktas.] 

K.	kadangi, pirma, Parlamentas negali būti prilyginamas teismui ir, antra, vykstant imuniteto atšaukimo procedūrai Parlamento narys negali būti laikomas kaltinamuoju[footnoteRef:4]; [4:  	2019 m. balandžio 30 d. Bendrojo Teismo sprendimas Briois / Parlamentas, T-214/18, ECLI:EU:T:2019:266.] 

1.	nusprendžia neatšaukti Ilarios Salis imuniteto;
2.	paveda Pirmininkei nedelsiant perduoti šį sprendimą ir atsakingo komiteto pranešimą Vengrijos kompetentingai institucijai ir Ilariai Salis.

